AlexejDobrolubov/national_council_slovak_2010 huggingface dataset:
6. schôdza NR SR - 2. deň - A. dopoludnia
Dátum: 2023-12-07
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

10. Pán Viskupič, ďakujem pekne. Pán Viskupič, vaše pripomienky sú z istého pohľadu opodstatnené, najmä keď ten uhol pohľadu môže byť opozičný. Avšak k meritu veci. Aké majú dnes mladí ľudia možnosti, keď si chcú založiť rodinu a chcú opustiť mama-hotel, majú možnosti ísť do seriózneho nájomného bývania? Minulý týždeň sa vám tu, sa nám tu vykrikovalo, že sme podviedli ľudí vo voľbách a neplníme sľuby. Po troch týždňoch už nás bilancujete. A dnes kritizujete zase, že plníme sľub. Spomeňme si ale na vaše programové vyhlásenie vlády v súvislosti s nájomným bývaním. Kde je tých 20-tisíc nájomných bytov ročne postavených na Slovensku? Koľko sa ich reálne postavilo? Áno, viem, žiadna vláda to uspokojivo neriešila. Ale práve tá vaša si na tom postavila časť volebnej agendy. Keby bol dostatok nájomných bytov, či už štátnych alebo mestských, vaše pripomienky by boli plne oprávnené. Ale nie sú postavené. A ísť do nájomného bývania do súkromných nájmov? Tie sú finančné mrzačenie všetkých tých najslabších mladých ľudí. Do takých podmienok majú ľudia privádzať deti? Keď nemajú žiadnu istotu, kedy a o koľko sa im zvýši nájom, kedy príde žiadosť k vyprataniu bytu, k uvoľneniu a výmene nájomníka. Toto sú dnes smutné reálie mladých ľudí. Takže táto pomoc má opodstatnenie aj s tým, že je limitovaná tým 1,6-násobkom. Ďakujem pekne.
4. schôdza NR SR - 3.deň - B. popoludní
Dátum: 2023-11-28
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

71. Ďakujem pekne. Pani poslankyňa, spomenuli ste zneužívanie tragických udalostí, ale všetky, ktoré boli spomenuté, podľa mňa majú jedného spoločného menovateľa a mne sa zdá, že spolu súvisia. Tých udalostí bolo viacero a relatívne v krátkom časovom období, takže mnohým sa asi oprávnene nechce veriť, že to mohla byť len náhoda. Ale nikto však toľko nezneužíval tragické udalosti ako práve terajšia opozícia, či je to už najznámejšia tragédia Jána a Martiny, lebo od začiatku sa pripisuje na náš vrub, aj keď vy, právnička, poznáte, že quo bene (správne „cui bono“, pozn. red.), a nám určite toto nesadlo, ale aj pred mnohými rokmi udalosť Hedvigy Malinovej, takže vy robíte podobné kroky. Ďakujem pekne.
4. schôdza NR SR - 1.deň - B. popoludní
Dátum: 2023-11-23
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

86. Ďakujem pekne. Vážený pán predseda, vážený pán minister, kolegyne, kolegovia, pán minister, metódy prístupu k vyšetrovaniu, ktorého jasným cieľom a tomuto cieľu aj posväteným všetkým prostriedkom, ktoré ste tu vy a aj pán premiér spomenuli, ani náhodou nepripomína demokratické zriadenie a vyšetrovanie v zmysle súčasne platných zákonov. Ale tieto metódy pripomínajú skôr stredovek a inkvizíciu. Schňapnúť najslabších, najlabilnejších, obviniť, vypočúvať, zastrašiť, vymámiť udanie a ísť pre ďalšieho. Presne takto to robila inkvizícia. Dnes keď kolegovia podali návrh na odvolanie ministra Šutaja Eštoka, sa im zrejme zdá, týmto kolegom, že tvoja práca je hrubá, avšak dopustili ste, vážení kolegovia, hrubú dieru v právnom štáte a to si vyžaduje aj hrubú záplatu. A práve túto hrubú záplatu prišíva pán minister Šutaj Eštok. Teda, pán minister, stojím za vami, pokiaľ sa stretávam s ľuďmi, a stretávam sa, stoja za vami obyvatelia Slovenskej republiky, takže držím palce v ďalšej práci. Takto to treba robiť. Ďakujem.
15. schôdza NR SR - 7.deň - B. popoludní
Dátum: 2024-06-20
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

76. Kolega Horecký, ako ste si všimli všetci, tak vystupoval s tým, že ešte stále veríme, že tieto, to, čo je tuná predložené, sa môže zmeniť. Nuž musíme veriť aspoň, aspoň kúsok. Ja sa vyjadrím k tomu, čo povedal, čo sa týka odvolávania členov rady a pomôžem si jednoducho návrhom zákona, tak ako to je v zákone presne napísané. Prečítam to. Minister kultúry alebo Národná rada podľa toho, kto člena rady do funkcie ustanovil, člena rady odvolá, ak vykonáva funkciu alebo činnosť nezlučiteľnú s funkciou člena rady podľa § 12 ods. 3 až 6, alebo sa nezúčastňoval rokovania, tam je gramatická chyba, nezúčastňoval sa na rokovaní rady najmenej tri po sebe nasledujúce kalendárne mesiace. Iným spôsobom to znamená, že ak minister kultúry, v tomto prípade ministerka kultúry, menuje člena rady, tak tým pádom ona má, ona má odvolať tohto človeka. Ak Národná rada zvolí tohto člena rady, tak ona ho má odvolať. Áno, je to tam tak napísané, že ho má odvolať. Nie, že môže. Jednoducho ak si neplní svoje povinnosti podľa tohto zákona, tak ho má odvolať. Takže uvažujme nad tým. Je to, je to, je to snaha, je to apel na poslancov, aby konali podľa toho, ako sa správal tento človek? To znamená, že tento zákon mu prikazuje, ako má hlasovať, alebo je to na slobodnej vôli toho poslanca? Samozrejme, ako sa na to pozrieme. Ja, ja v tomto problém vidím a vidím tu rozpor s ústavou a možnože toto bude kameňom úrazu tohto zákona, ak bude schválený, pretože túto vec by mal posúdiť Ústavný súd.
15. schôdza NR SR - 7.deň - A. dopoludnia
Dátum: 2024-06-20
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

22. Hneď na pána Jarjabka, no jednoducho sme neboli v snemovni, takže sme nemohli reagovať, pochopiteľne. Druhá vec, pani poslankyňa, škody čo KDH narobilo, no keby sme pozerali do minulosti, čo sa tu všetko narobilo, tak, no ťažko sa mi k tomu vyjadruje, pretože ja rád používam fakty. To znamená, ak sa nejaké škody spravili, tak poviem fakt, tu sa urobila škoda a hotovo. Ak k tomu nie je priložený faktický dôkaz, tak potom, potom je to vlastne reč do vetra. Ešte raz k tomu skrátenému legislatívnemu konaniu. Viete, máme tu viacero zákonov, ktoré sa týkajú kultúrnej oblasti a my sme kritizovali napríklad, že niektoré zákony predkladá tu prítomný pán poslanec alebo skupina poslancov, pričom sa žiada, aby tieto návrhy prešli riadnym legislatívnym konaním. To znamená, vy, pani ministerka, vy ste zodpovedná za túto oblasť. Tak malo to ísť od vás a malo to ísť z vlády. Na druhej strane, teraz sa oháňame tým, že vláda jednoducho nemala, nemala čas, mala zviazané ruky, pretože to išlo cez legislatívnu radu vlády. Ja som pána štátneho tajomníka počul na výbore, ktorý nehovoril o komplikáciách v legislatívnej rade, ale komplikáciách s Európskou komisiou. Tak teraz neviem, kde je celkom pravda, ale k meritu veci. Ak teda sme, ak ozaj tá situácia bola taká vážna, tak to mohlo ísť jedným z tých modelov, ktoré ste tu doteraz používali pri Fonde na podporu umenia alebo čomkoľvek. Ak situácia ozaj bola taká vážna, sú tu nástroje, ktoré sú legitímne, sa používajú, mohli sme to dávno riešiť. Ale my ideme s tým, takýmto spôsobom, neprijateľným pre nás.
12. schôdza NR SR - 15.deň - B. popoludní
Dátum: 2024-05-14
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

10. Pán poslanec, ak sa dostanem k slovu, pán, pán poslanec tu poukazoval na to, že sa posilňujú zase právomoci Úradu pre reguláciu sieťových odvetví. Áno, ja som na to už upozornil pri zákone, o ktorom sme rokovali nedávno, ak tak mohlo sa to riešiť spoločne v jednom zákone. Áno, z úradu sa nám stáva niečo stále mocnejšie a mocnejšie a deje sa to ešte v skrátenom legislatívnom konaní. No ja, ja si spomínam na iný prípad z minulosti, keď pre jednu automobilku sa schválila taká zmena zákona, že vyňatie poľnohospodárskej pôdy nestálo nič, stálo len nulu, hej? Tak ja len apelujem na to, aby sme prijímali také zákony, ktoré sú, ja to stále hovorím, aj do zlého počasia, pretože každý zákon sa dá zneužiť. Ja chápem problémy, ktoré sú na východnom Slovensku, ale neviem, či toto je práve ten spôsob, ako by sa to, akým by sa to malo robiť. Úrad pre reguláciu sieťových odvetví je tu preto, má to v názve, aby reguloval, aby reguloval. Je to, je to inštitúcia, ktorá má byť mimovládna, to znamená, nemá mať s vládou nič spoločné, nezávislá, a nemá byť nástrojom, nástrojom, ako si vláda vykonáva svoju hospodársku politiku. Takže by som očakával, že to, čo povedal aj pán poslanec, že takýto vážny zásah by mal byť schvaľovaný riadnym spôsobom v riadnom legislatívnom konaní, to znamená s medzirezortným pripomienkovým konaním, a tak ďalej. So všetkým, čo s tým súvisí a možno, možno by to malo byť v jednom balíku táto diskusia o tomto zákone, aj o tom, že ako budú vyzerať ceny energií budúci rok. Ja so záujmom čakám, s čím príde ministerstvo hospodárstva, a s čím príde Úrad pre reguláciu sieťových odvetví, pretože avíza sú, že plošná energetická pomoc budúci rok končí.
12. schôdza NR SR - 15.deň - A. dopoludnia
Dátum: 2024-05-14
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

56. Ďakujem za slovo. Pán poslanec Dostál hovoril o tom, že hrozí politické ovládnutie Fondu na podporu umenia. A v podstate ak by sa takáto právna úprava schválila, tak sa dostaneme do pozície nejakej, podobnej ako nejakej grantovej schémy, kde rozhoduje priamo vo vedení ministerstva, ba priamo až ministerka o tom, že komu sa poskytujú peniaze na podporu jeho projektu. Ja som to už povedal v kultúrnom výbore, keď sme rokovali o tomto návrhu zákona, že zákony sa robia do zlého počasia. A napriek tomu som povedal, že predsa sa snažím hľadať aspoň kúsok nejakého úprimného, úprimného zámeru v postoji poslancov, ktorí tento návrh predložili, a že sledujú týmto cieľ, aby sa skvalitnila, skvalitnilo posudzovanie projektov, ktoré žiadajú o peniaze. Kolega sa mi vtedy tak trošku zasmial, že som naivný, ale stále chcem tomu veriť, že tam je nejaký úmysel, pretože jedna vec je istá, že sú to prostriedky, ktoré koniec koncov sú pod ministerstvom kultúry a ministerstvo má aj nejakú povinnosť dohliadať na to, že ako sa tieto prostriedky minú. Ale skôr sa teda prikláňam ozaj k tomu názoru, že tento úmysel, aj keby tam bol úprimný, tak je, je len zásterkou na to, aby tento fond bol ovládnutý politicky. Však keď sa pozrieme na to, ako má byť nominovaná, ako majú byť nominovaní členovia rady, tak vidíme, že budú nominovaní vyslovene politicky. A ja len pripomeniem, že už niečo takéto sme tu v minulosti mali, mali sme tu socialistický realizmus, všetci museli konať tak, ako povedala strana. Obávam sa, že sa to môže... (Prerušenie vystúpenia časomerom.)
12. schôdza NR SR - 14.deň - A. dopoludnia
Dátum: 2024-05-10
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

86. Ďakujem, kolegovia, za poznámky. K pánovi Pročkovi. No, pán Pročko, keby sme tu prestali diskutovať, tak už môžeme ísť na barikády a bojovať proti sebe kameňmi alebo čím. Ja si myslím, že ak sa aj podarí naše úsilie a pani ministerka bude odvolaná, tak Slovenská národná strana bude mať právo na tento post a my musíme ísť ďalej. Jednoducho tak, tak sa, to je politika. Čo sa týka pána Hazuchu, ja chodím na zasadnutie Rady RTVS. Máme inštitúciu, ktorá kontroluje tú verejnoprávnu televíziu a vidím, ako ju vedie aj šéf, dá sa tam, dajú sa tam, chodia tam pripomienky na prácu RTVS, je na to priestor, ak toho priestoru je málo, nech sa páči, zmeňme zákon, dajme jej väčšie právomoci, ale nie je dôvod na, aby sme rušili, rušili jednu inštitúciu a nahrádzali ju druhou. Myslím si, že rada ak potrebuje posilniť, tak nech sa posilní, dokáže ustrážiť verejnoprávnosť vysielania. Ja mám tiež veľa kritických poznámok k práci RTVS, aj som tam pracoval, takže mohol by som o nich hovoriť. Áno, to čo povedal kolega Ferko Mikloško, je úplná pravda. Ja mám, ja mám pocit, že stojíme určite na nejakej hrane, on menoval dva míľniky, myslím si, že sme sa niekam dostali na nejakú hranu a ak, ak teda túto hranu nejakým spôsobom prekročíme, tak sa dostaneme do veľmi nepríjemnej situácie. Ja uznávam ministerstvu kultúry, že má hľadieť na peniaze, ktoré, ktoré spravuje, hej? Má na to právo, ale musí to robiť spôsobom takým, ktorý je pre spoločnosť prijateľný a nie tým, že pre jednu politickú stranu si sprivatizuje celé ministerstvo. A ku kolegyni Kleinert, áno, môžeme o tom diskutovať a boli to skutočne excesy v minulosti, čo sa týka pridelenia niektorých, niektorých projektov. Ja som za to, aby tie projekty boli podporované na vyváženie a na základe kvality.
12. schôdza NR SR - 14.deň - A. dopoludnia
Dátum: 2024-05-10
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

60. Reakcia k vystúpeniu pána Blahu, ja som tu už dve hodiny, čakám na úvodné vystúpenie za KDH, aby sme sa venovali téme, tak dúfam, že sa dočkám. No pán Blaha sa rozhodol moralizovať a moralizovať veľmi hrubým spôsobom. Takže ja mu chcem, aký, aký požičaj, taký vráť. Ja ho chcem vyzvať, keď moralizuje, aby sa najskôr pozrel na seba. Pozrite sa, mám tu pred sebou kampaň pána Blahu pred eurovoľbami, mrzí ma, že odišiel, a viete, ako sa volá kampaň? CHE GUEVARA TOUR, CHE GUEVARA TOUR. A bude v Rimavskej Sobote, Zvolene, Bratislave, Handlovej, Michalovciach, Prešove, Sobranciach, Bardejove, Dargove, Nová Ves nad Žitavou a v Šuranoch. Máme tu dve desaťročia zákon o protiprávnosti a zločinnosti komunistického režimu. Pána Blahu stíha NAKA. Pokiaľ viem, zatiaľ som nedostal informáciu do uší, že by sa niečo, že by sa niečo zastavilo. Pretože máme to aj v Trestnom zákone. Šíriť, šíriť komunistický a vôbec totalitný režim, šíriť, šíriť ako tieto, tieto myšlienky, je u nás trestné. Takže aké právo má pán Blaha tu moralizovať a posudzovať iných ľudí? Samozrejme, že môžeme, môžeme ísť na, na tento spôsob diskusie, ale v prvom rade sa pozrime na seba. Mňa úžasne mrzí, že podpredseda parlamentu, podpredseda parlamentu nerešpektuje naše vlastné zákony, ktoré tu máme tri desaťročia, a napáda ľudí, naľavo, napravo napáda ľudí, akoby on bol ten najmúdrejší. Pritom nevie sa pozrieť, nevie sa pozrieť do našich zákonov a nevie z toho vyvodiť dôsledky. Pán Blaha už dávno nemal byť podpredsedom parlamentu. Ďakujem za pozornosť. (Potlesk.)
12. schôdza NR SR - 13. deň - A. dopoludnia
Dátum: 2024-05-09
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

95. Pán poslanec, po tom, ako ste predložili pozmeňovací návrh, tak len upevnilo to naše rozhodnutie, aby sme hlasovali proti tomuto zákonu a aby sme hlasovali aj za odvolanie ministerky kultúry. Druhá vec, čo viem, obávam sa, že Fond na podporu umenia nie je posledný a prídu na rad aj ďalšie fondy, v ktorých si ministerstvo kultúry a Slovenská národná strana bude doslova bačovať. Takže budeme to sledovať, pochopiteľne, budeme to kritizovať, ale tak ako povedal kolega predo mnou, zodpovednosť za to nesú všetci. Aj všetci tí, ktorí zdvihnú ruku za takýto návrh. Ďakujem za pozornosť. (Potlesk.)
19. schôdza NR SR - 6.deň - A. dopoludnia
Dátum: 2024-09-19
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

56. Ďakujem pekne. Dalo by sa viacej, ale to, samozrejme, nestihnem. A k tomu, čo by som asi chcel povedať, a nič nepokaziť ešte, lebo ešte veľa vecí je živých, aj to, čo ste spomínali, pán podpredseda, z pohľadu toho, ako to dopadne. Tak to, či niekto pôjde robiť, alebo pôjde dávať svoje meno do rozdelenia nejakých peňazí pre cestovný ruch. Mne sa zdá menej nebezpečné, aby v tej, v tom fonde boli ľudia ako Rattaj, Igor Rattaj, šéf TMR-ky, keď sa bude s vlastným menom, s vlastným občianskym, nepotrebuje preplatiť cesťák a bude sa hanbiť podpísať pod niečo, lebo má tu svoje meno. Keď tam bude Noro Frank, u toho nemám najmenšiu obavu. Ja mám obavu z ľudí, ktorých by tam ten Igor Rattaj dosadil, preto to hovorím, lebo ten, koho tam Igor Rattaj dosadí, ten to nebude robiť, ten bude chcieť za to peniaze, že tam bude robiť toho dvíhača rúk (povedané so smiechom), hej. Takže ale ja som aj sa snažil akcentovať ten kontext, hej, že ideme do ťažkých časov, a v ťažkých časoch treba dávať pozor, na čo idú peniaze. V ťažkých časoch kľudne dajte do reklamy, ale dajte do reklamy, nie do mzdových prostriedkov pre ľudí, ktorí by to, prísne vzaté, mohli považovať ako česť. I keď je ťažko hľadať česť v dnešnej politike, to je pravda, hej, že ideš robiť, že máš tu česť byť v nejakej správnej rade fondu, a očakáva sa, že tvojimi múdrymi rozhodnutiami pomôžeš cestovnému ruchu. To asi ťažko vydolovať. Ale povedzme si každý, kto má koľko viny na tom, že to takto dopadlo. Takže ja som sa snažil na to upozorniť, že ste prišli sem s niečím, čo oberie ten cestovný ruch cca o milión korún... milión euro ročne. Mohli ísť tie peniaze tam.
19. schôdza NR SR - 6.deň - A. dopoludnia
Dátum: 2024-09-19
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

52. Ďakujem pekne. Rozmýšľam, že na čo všetko, aby som to do tých dvoch minút stihol. A poznámka typu, že som prostoduchý, čo už na to povedať? No, že je to od vás, pán Farkašovský, tak... čo mám s tým robiť. (Povedané so smiechom.) Pán Boh mi možno nenadelil, no, o čo mne dal menej, o to dal viac vám. No tak čo mám na to povedať? Viete, takže... A k tomu ja len teda pre rekapituláciu, hej, my naozaj ideme vytvárať po tom, čo sa včera ohlásila konsolidácia, po tom, čo sa povedalo, že knihy treba zdražieť , tak na druhý deň sem prišiel minister za SNS a povedal, že ide vytvárať fond, ktorý bude stáť v prevádzke skoro milión euro, ale nebude robiť nič , lebo nemá čo robiť, naozaj reálne povedzme, nemá čo robiť. Tie peniaze, ktoré bude rozdeľovať, nemáte čo robiť. Dvakrát, trikrát za rok budú sedieť tí ľudia. A vytvárate tam deväť pracovných pozícií, pracovných pozícií. Členovia správnej rady budú, prísne vzaté, zamestnanci s odvodmi. Budú mať 1,5-násobok priemernej mzdy. A ako som to povedal v rozprave, dajte tam radšej Rattaja. Rattaj si nezobere plat. A radšej nech je tam Rattaj ako Rattajov človek. Dajte tam Nora Franka. Ani Noro Frank si nebude pýtať plat za to, že dvakrát za rok príde a posúdia nejaké projekty. Dajte tam ľudí, ktorí niečo pre cestovný ruch urobili. Nevytvárajte deväť pozícií ľudí, ktorí vám zahlasujú za akúkoľvek sprostosť, pardon, za výraz. Urobte z toho bord, urobte z toho bord ľudí, ktorí sú prínosom pre cestovný ruch. Tí nebudú chcieť 1-5-násobok priemernej mzdy. Ušetríte na tom. A čo na tom ušetríte, dajte do reklamy , tak ako povedal Ford. Ďakujem.
19. schôdza NR SR - 5.deň - B. popoludní
Dátum: 2024-09-18
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

16. Pán kolega Kalivoda, ja som sa, či veríte, či nie, venoval konsolidácii a mám pocit, že vcelku významne, tak som nemohol byť naraz na dvoch miestach, ale prísne vzaté a tak sa spýtam, a ktorý bol, Štefan či Filip? Ktorý teda bol na výbore štátny tajomník? Prísne vzaté, je to asi úplne jedno, lebo ja som bol ikskrát na našom výbore a na poslednom mimochodom Filip Kuffa povedal, že sa o tom nebude rozprávať, odmieta sa o tom rozprávať, on o tom nevie, on sa na to spýta. Takže, nie že by som sa hral na nejakého vizionára, ale myslím, že celkom úspešne by som vedel predikovať, že keby aj nejaká otázka prišla, tak toto by bola reakcia Filipa Kuffu na to. Stále platí to, čo som povedal. Predložili ste to na výbore hodinu pred rokovaním v pléne, 25-stranový pozmeňovák. Toto je legislatívna práca v závažnej téme vládnej koalície, slovutnej to vládnej koalície SMER, HLAS, SNS.
19. schôdza NR SR - 4.deň - B. popoludní
Dátum: 2024-09-17
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

56. Ďakujem pekne. Tak na rekapituláciu, lebo pán minister vystúpi, predpokladám, v záverečnom slove, lebo on je veľký hrdina, aby som nemohol reagovať a predstaví svoju pravdu slovenskému zbedačenému ľudu, ja len pre rekapituláciu teda poviem, že pôvodne dobrý návrh zákona, ktorý nám oklamal, doznal prílepku, ktorý bol predstavený Rudolfom Huliakom na výbore, a ten mal v sebe zakomponovanú vyvlastňovaciu doložku, ktorá vlastne umožňovala vyvlastňovať pozemky v obrovskej miere. V obrovskej miere, ktoré sú súčasťou vodných stavieb, a to bolo strašne široko definované, týkalo by sa to obrovského množstva pozemkov. Zbadali sa, vedeli, že by to mohol byť problém, tak čo spravili, opravili to. Tým ste priznali, tak ste to nemuseli opravovať, pán minister, čo sa vyškierate, tak ste to mali nechať tak, keď to bolo v poriadku. Áno, boli ste prichytení pri čine, vedeli ste, že by z toho mohol byť problém, poprosili ste Jana Kvorku, Jano Kvorka predložil návrh, ktorý to cizeluje, aby to teda zostalo v tom, kde to určitú logiku dáva, aby sa vysporiadali pozemky pod priehradou. Lenže vy ste pod pláštikom toho, že chcete vysporiadať pozemky pod priehradami, do toho dali vetičku, ktorá by umožňovala tieto parametre použiť pri pozemkoch súvisiacich s užívaním vodných stavieb a vodné stavby ste definovali cez a, b, c, e, f, g, to znamená strašne široko, ergo skoro všetko je vodné stavby. Prísne vzaté aj studňa je vodná stavba, pre korektnosť poviem, že tú ste tam zrovna nedali. Ale aby si ľudia vedeli predstaviť, čo je vodná stavba, vodná stavba je skoro všetko, čo má trošku betónu v sebe pri rieke. Takže tam všade, tam všade by mohli uplatniť tento inštitút. Takže prichytení pri čine doniesli a opravili, to je celé. Ľud boží, počúvajte dobre, taká je pravda.
19. schôdza NR SR - 4.deň - A. dopoludnia
Dátum: 2024-09-17
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

60. Ďakujem pekne. Ono sú to presne tie absurdity, pán kolega Štefunko, že tá zlá vláda a potom som ju podporoval, trojedinne, hej, tak. Pán minister, však preberte zodpovednosť za všetky činy bývalej Matovičovej vlády. Vy ste vlastne fakt tuná potvrdili teda, že ste ju podporovali, takže preberáte zodpovednosť. Vlastne vy ste matovičovec. Kotlebovec aj matovičovec dokopy. Kľudne teraz dajte a vystúpte, že ja som neviem čo, je mi to jedno. Ale viete, že to sú tie paradoxy, že hovoríte, že zákon o emisných povolenkách je zlý a ste ho teda museli na poslednú chvíľu ešte upraviť a neviem čo, ale peniažky z envirofondu, do ktorého tie peniaze z emisných povoleniek idú, nesmrdia. Zároveň k tomu zákonu ste si prilepili envirofond, aby ste mohli mať veci pod kontrolou. A, pán Kalivoda, viete, práveže som na tom výbore bol a ja, viete, ono je dokonca videozáznam, koho by to zaujímalo, nech si ho kľudne vyhľadá, bola prekvapivá reakcia aj pána štátneho tajomníka, aj pána predsedu výboru, pána Huliaka aj pána Kuffu, že no tak to sa pozrieme, že ak je to tak, lebo ak je to tak, tak to sa pozrieme na to. Presne tak to prebiehalo, neviem, či som napodobnil nejaký imitátor hlasu, ale snažil som sa teda povedať, že ako to pán Kuffa ako štátny tajomník, ktorý nám prišiel prezentovať, nevedel vlastne, čo prezentuje, on ani nevedel, že tam je to ustanovenie 52a a vlastne zhrozený aj s Huliakom povedali, že teda idú sa na to pozrieť. Tak som zvedavý, za chvíľku ten zákon sem príde, som zvedavý teda, že ako ste to upravili, lebo ste respektíve neupravili, lebo v tej podobe, ako je predložený a bol schválený na výbore, tak ľuďom oznamujem, že prísne vzaté, môže spôsobiť druhé najväčšie znárodnenie po ´48. Ale ja viem, že to tu málokoho zaujíma, ja len si plním svoju poslaneckú povinnosť, že na to upozorňujem.
19. schôdza NR SR - 4.deň - A. dopoludnia
Dátum: 2024-09-17
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

16. Že som sa tak zamyslel nad tým, že vlastne je to zákon, ktorý znižuje životnú úroveň obyvateľstva. (Reakcia z pléna.) Teraz ste to zvládli, hej, už neznižuje. Len viete, mne tam prišlo, že ste zabudli doplniť, že ten zákon znižuje alebo znižoval životnú úroveň obyvateľstva, ale zvyšuje životnú úroveň snsákov, hej. Vlastne, kto má najradšej emisné povolenky, však to je celé vaše masielko. Však emisné povolenky sú radosť Slovenskej národnej strany. Viete, celá hrdosť Slovenskej národnej strany skončila pri slovenskej poisťovni, alebo pri emisných povolenkách, hej. Strašne málo na to, na ten veľký a hrdý názov. Takže áno, možno, neviem, tá úvaha, z čoho vyspela, ale to ste tam zabudli dodať, hej, že vy vlastne máte radi tento zákon, lebo vám umožňuje zvyšovať životnú úroveň. Ďakujem.